CELEX: 32017D1395
Language: bg
Date: 2017-07-26 00:00:00
Title: Решение (EC, Евратом) 2017/1395 на Комисията от 26 юли 2017 година за назначаване на двама членове на комитета, съставен от независими изтъкнати личности, създаден с член 11 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и на европейските политически фондации

28.7.2017   
            
            
               BG
            
            
               Официален вестник на Европейския съюз
            
            
               L 197/6
            
         РЕШЕНИЕ (EC, Евратом) 2017/1395 НА КОМИСИЯТА
   от 26 юли 2017 година
   за назначаване на двама членове на комитета, съставен от независими изтъкнати личности, създаден с член 11 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и на европейските политически фондации
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 224 от него,
   като взе предвид Договора за създаване на Европейската общност за атомна енергия, и по-специално член 106а от него,
   като взе предвид Регламент (ЕС, Евратом) № 1141/2014 на Европейския парламент и на Съвета от 22 октомври 2014 г. относно статута и финансирането на европейските политически партии и на европейските политически фондации (1), и по-специално член 11, параграф 1 от него,
   като има предвид, че:
   
               (1)
            
            
               В Регламент (ЕС, Евратом) № 1141/2014 е предвидено, че — като условие за регистрацията си — и двата вида субекти трябва да спазват в своите програми и дейности ценностите, на които се основава Съюзът, посочени в член 2 от Договора за Европейския съюз, а именно зачитането на човешкото достойнство, свободата, демокрацията, равенството, правовата държава и зачитането на правата на човека, включително правата на лицата, които принадлежат към малцинства.
            
         
               (2)
            
            
               При възникване на съмнения дали дадена партия или фондация спазва това изискване на практика, Европейският парламент, Съветът и Комисията могат да отправят искане към Органа за европейските политически партии и европейските политически фондации да провери положението.
            
         
               (3)
            
            
               Преди да вземе решение дали да отпише от регистъра дадена партия или фондация, Органът се консултира с комитет, съставен от независими изтъкнати личности, който трябва да представи становището си в срок от два месеца.
            
         
               (4)
            
            
               С член 11, параграф 1 от Регламент (ЕС, Евратом) № 1141/2014 бе създаден комитет, съставен от независими изтъкнати личности.
            
         
               (5)
            
            
               В член 11, параграф 1 от Регламент (ЕС, Евратом) № 1141/2014 е предвидено, че този комитет се състои от шестима членове, като Европейският парламент, Съветът и Комисията определят по двама членове,
            
         ПРИЕ НАСТОЯЩОТО РЕШЕНИЕ:
   Член 1
   1.   Следните лица се назначават за членове на комитета, съставен от независими изтъкнати личности, за срока на мандата на комитета:
   
               —
            
            
               г-жа Меглена КУНЕВА,
            
         
               —
            
            
               г-н António VITORINO.
            
         2.   Назначението е обвързано с подписването от всяко определено за член лице на декларацията за независимост и липса на конфликт на интереси, приложена към настоящото решение.
   Член 2
   Настоящото решение влиза в сила в деня след деня на публикуването му в Официален вестник на Европейския съюз.
   
      Съставено в Брюксел на 26 юли 2017 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 317, 4.11.2014 г., стр. 1.
   
      ПРИЛОЖЕНИЕ
      
         ДЕКЛАРАЦИЯ ЗА НЕЗАВИСИМОСТ И ЛИПСА НА КОНФЛИКТ НА ИНТЕРЕСИ
      
      Аз, долуподписаният(ата) …, декларирам, че съм запознат(а) с член 11, параграф 1 от Регламент (ЕС, Евратом) № 1141/2014 на Европейския парламент и на Съвета относно статута и финансирането на европейските политически партии и на европейските политически фондации и че ще изпълнявам задълженията си на член на комитета, съставен от независими изтъкнати личности, напълно независимо и при пълно спазване на разпоредбите на посочения регламент. Няма да искам и няма да приемам указания от институции или правителства, нито от каквито и да било други органи, служби или агенции. Ще се въздържам от всякакви действия, които са несъвместими с характера на възложените ми функции. Декларирам, че доколкото ми е известно, не съм в конфликт на интереси. Конфликт на интереси съществува, когато безпристрастното и обективно упражняване на задълженията ми на член на комитета, съставен от независими изтъкнати личности, е опорочено по причини, свързани със семейството, личния живот, политическата, националната, философската или религиозната принадлежност, икономически интерес или всякакъв друг интерес, който е общ с този на потенциален получател. По-специално декларирам, че не съм член на Европейския парламент, на Съвета или на Комисията. Не упражнявам изборни мандати. Не съм длъжностно лице или друг служител на Европейския съюз. Не съм настоящ или бивш служител на европейска политическа партия или на европейска политическа фондация.
      Съставено в … на … година.
      [ДАТА + ПОДПИС на лицето, определено за член на комитета, съставен от независими изтъкнати личности]